Panso preemia laureaat on Marta Laan
01.12.2008 12:11
Pärast pühapäevast "Kõige tähtsama" etendust kuulutati välja käesoleva aasta Panso preemia laureaat, kelleks on XXIV lennu üliõpilane Marta Laan.
Marta osales tänavusuvises "AHOI" lavastuses ja mängib Jevreinovi "Kõige tähtsamas" Masinakirjutajat või Tütarlastekooli õpetajannat.
Panso preemiat antakse välja alates 1978. aastast lavakunstikooli asutaja, juhataja, lavastaja ja kirjamehe Voldemar Panso sünnipäeval, 30. novembril. Preemiat on mõeldud andekate lavaüliõpilaste esiletõstmiseks, seda rahastab Eesti Kultuurkapital ja selle andis üle Eesti Teatriliidu esimees Ain Lutsepp.
Käesoleval aastal anti preemia välja 31. korda, varasemate laureaatide seas on Ain Lutsepp, Peeter Tammearu, Elmo Nüganen, Marko Matvere, Taavi Teplenkov, Priit Võigemast, Mart Koldits, Risto Kübar, Mari-Liis Lill, Ago Soots jpt.